Staak dié slegte gewoontes vir jou selfoonbatteryleweArgieffoto. (Foto: Karolina Gabowska/Pexels) Selfone word lankal nie meer net vir oproepe en kort boodskappe gebruik nie, maar is vandag eerder ŉ alles-in-een vermaaktoestel waarsonder ons byna magteloos voel. Daarom is dit vir die meeste van ons nie ongewoon om ons selfone twee of selfs drie keer ŉ dag te probeer laai nie, maar tegnologie-kenners meen slegte laaigewoontes kan jou slimfoon se batterylewe verkort of ontwrig as jy nie versigtig is nie. Tech Advisor verduidelik dat ŉ selfoonbattery se lewensduur tussen 500 en 1 000 “goeie laaisiklusse” insluit en daarna mettertyd swakker raak. Hulle lys die aantal laaisiklusse, selfoontemperatuur en ouderdom as die drie grootste sondaars vir verswakte selfoonbatterylewe. Argieffoto. (Foto: Steve Johnson/Pexels) Daarom is die goue reël om jou battery iewers tussen 30% en 90% vol te hou om sodoende te keer dat sy litiumioonbattery vinniger verouder. Terselfdertyd moet jy nie jou foon herhaaldelik laat leegloop nie om te keer dat sy algehele kapasiteit verminder. Om dié rede sal jy dit dalk wil heroorweeg om jou foon oornag ingeprop te laat. Samsung stel voor dat selfone eerder soggens voor werk of by die werk gelaai moet word. Trouens, ŉ volledige siklus (van 0 tot 100%) word maandeliks aanbeveel net om die battery van tyd tot tyd ŉ hupstoot te gee, sonder om die optimale funksionering daarvan te beïnvloed. Party slimfone laat gebruikers selfs toe om ŉ kennisgewing op hul foon te stel wat die batteryvlak net tot ŉ sekere persentasie laai. Omdat hitte jou battery se grootste vyand is, het die meeste moderne hoëgehalte-selfoonlaaiers stroombane binne-in wat outomaties afskakel wanneer daar te veel kragverbruik is. Dít verhoed dus dat jou foon oorlaai of oorverhit. Sommige goedkoop laaiers en kabels bied egter nie hierdie soort beskerming nie en kan jou foon se battery in die lange duur beskadig. Wees versigtig met kragbanke (power banks). (Foto: Karolina Gabowska/Pexels) Net soos met goedkoop laaiers, kan goedkoop kragbanke jou battery mettertyd verwoes. Maak seker dat enige kragbank wat jy gebruik oorlaaibeskerming het. Indien nie, kan jy dit steeds gebruik, maar ontkoppel dit voor dit 100% bereik het. Hoewel dit nie altyd moontlik is, stel kenners voor dat jy jou foon los terwyl dit gelaai word. Die foon se temperatuur styg dan maklik en meer druk word op die battery geplaas. Jy kan egter jou foon se laaityd versnel deur dit op “airplane mode” te stel terwyl dit gelaai word. Dit bespaar battery omdat die foon se mobiele data outomaties afgeskakel is. Nog ŉ manier om jou foon vinniger te laai is om dit op ŉ kragbesparingstelling (power saver) te sit. Appel Suid-Afrika stel voor dat slimfone nie in hul kassie gelaai moet word nie omdat dit ook dikwels oortollige hitte genereer, wat die batterykapasiteit kan beïnvloed. Bronne: USA Today, Tech Advisor, Apple.com